**Til: Utdanningskomiteen**

**Sakstype: Diskusjon**

**Møtesaksnr.:**

**Møtedato: 20. september**

**Notatdato: 13. september**

**Arkivsaksnr.:**

**Saksbehandler: Gry Anita Hemsing**

**Hvordan forankre digital eksamen hos faglige ansatte?**

**Bakgrunn**Prosjekt UiO digital eksamen er inne i sitt siste semester før prosjektet overdras til driftsorganisasjonen. I høst øker vi volumet av digitale eksamener kraftig; Mens vi høsten 2015 hadde ca 1500 digitale kandidater har vi høsten 2016 ca 15 000.

Hittil har prosjektet i stor grad basert seg på frivillige faglærere/sensorer som har ønsket å være en del av digital eksamen. Dette semesteret når vi volumer hvor det er sannsynlig at vi også møter på ansatte som ikke har hørt om prosjektet, som ikke har fått formidlet begrunnelsen for hvorfor dette gjøres, som ikke ønsker ett nytt IT-system i hverdagen sin osv.

UiO digital eksamen anser dette som en av de største risikoene i prosjektet denne høsten, og det er en risiko som vil vedvare når fakultetene fra 1.1.2017 går over i ordinær drift. I prosjektets risiko- og sårbarhetsanalyse beskriver vi risikoen som følger:

*Faglærere opplever digital eksamen som et administrativt «top-down»-prosjekt.*

Sannsynligheten for at dette vil skje vurderer vi som stor, og konsekvensen som alvorlig. Det betyr at dette er et felt hvor vi må sette i gang tiltak for at UiO skal innfri målet om å sikre våre studenter en eksamens-situasjon som er mer lik studier og arbeidsliv.

**Spørsmål til diskusjon**

* Hvordan vurderer dere denne risikoen ved deres fakultet?
* Hvilke tiltak vil dere sette i gang for å løse denne utfordringen?